Document ID: 32014D0510

VYKONÁVACIE ROZHODNUTIE KOMISIE
z 29. júla 2014,
ktorým sa mení vykonávacie rozhodnutie 2014/88/EÚ, ktorým sa dočasne pozastavuje dovoz potravín z Bangladéša, ktoré obsahujú betelové listy (piepor betelový, Piper betle) alebo z nich pozostávajú, pokiaľ ide o obdobie jeho uplatňovania
[oznámené pod číslom C(2014) 5327]
(Text s významom pre EHP)
(2014/510/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (1), a najmä na jeho článok 53 ods. 1 písm. b) bod i),
keďže:
(1)
Vykonávacie rozhodnutie Komisie 2014/88/EÚ (2) bolo prijaté na základe veľkého množstva oznámení v systéme rýchleho varovania pre potraviny a krmivá (RASFF) z dôvodu prítomnosti rôznych kmeňov salmonella vrátane salmonella typhimurium, ktoré boli zistené v potravinách. Uvedený kmeň je druhým najčastejšie oznamovaným sérotypom u ľudí a v prípade potravín z Bangladéša, ktoré obsahujú betelové listy [piepor betelový, Piper betle, bežne známy ako „list paan“ (Paan leaf) alebo „betelové sústo“ (Betel quid)] alebo z nich pozostávajú, bola zistená jeho vysoká prevalencia. Od roku 2011 Spojené kráľovstvo oznámilo niekoľko ohnísk otravy salmonella, ktorej zdrojom bolibetelové listy. Okrem toho je pravdepodobné, že mnohé prípady v Únii neboli oznámené.
(2)
Preto sa vykonávacím rozhodnutím 2014/88/EÚ zakazuje do 31. júla 2014 dovážať potraviny z Bangladéša, ktoré obsahujú betelové listy alebo z nich pozostávajú, do Únie.
(3)
Vo februári 2014 Bangladéš predložil aktualizované údaje týkajúce sa vykonávania jeho akčného plánu zameraného na riešenie nedostatkov zistených počas auditu Potravinového a veterinárneho úradu Európskej komisie v roku 2013. Uviedol, že jeho vykonávanie stále prebieha a ešte nebolo ukončené.
(4)
Preto je potrebné vyriešiť niekoľko problémov, ktoré sú stále otvorené. Predovšetkým nie je stále zavedený program vývozu betelových listov, ktorý navrhlo priemyselné odvetvie. Naďalej platí zákaz vývozu betelových listov zavedený v máji 2013, ktorý si Bangladéš stanovil sám. Neukázal sa však ako plne účinný a od jeho prijatia bolo v systéme RASFF oznámených deväť prípadov pokusu o dovoz betelových listov do Únie. Preto nemožno skonštatovať, že záruky, ktoré poskytol Bangladéš, sú dostatočné na to, aby sa vyriešila situácia, v ktorej je vážne ohrozené ľudské zdravie. Z tohto dôvodu by mali zostať v platnosti mimoriadne opatrenia stanovené vo vykonávacom rozhodnutí 2014/88/EÚ.
(5)
Obdobie uplatňovania vykonávacieho rozhodnutia 2014/88/EÚ by sa preto malo predĺžiť do 30. júna 2015.
(6)
Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
PRIJALA TOTO ROZHODNUTIE:
Článok 1
Článok 4 vykonávacieho rozhodnutia 2014/88/EÚ sa nahrádza takto:
„Článok 4
Toto rozhodnutie sa uplatňuje do 30. júna 2015.“
Článok 2
Toto rozhodnutie je určené členským štátom.
V Bruseli 29. júla 2014

Labels: 17
0
3
6
18